รัฐบาลไทย-ข่าวทำเนียบรัฐบาล-ทส. เตรียมความพร้อมรับนักท่องเที่ยวก่อนเปิดอุทยานแห่งชาติ
วันจันทร์ที่ 22 มิถุนายน 2563
ทส. เตรียมความพร้อมรับนักท่องเที่ยวก่อนเปิดอุทยานแห่งชาติ
กระทรวงทรัพยากรธรรมชาติและสิ่งแวดล้อม ประชุมเตรียมความพร้อมการเปิดการท่องเที่ยวอุทยานแห่งชาติและพื้นที่อื่นของกรมอุทยานแห่งชาติ สัตว์ป่า และพันธุ์พืช พร้อมรับนโยบายจากรัฐมนตรีว่าการกระทรวงทรัพยากรธรรมชาติและสิ่งแวดล้อม
ทส. เตรียมความพร้อมรับนักท่องเที่ยวก่อนเปิดอุทยานแห่งชาติ
กระทรวงทรัพยากรธรรมชาติและสิ่งแวดล้อม ประชุมเตรียมความพร้อมการเปิดการท่องเที่ยวอุทยานแห่งชาติและพื้นที่อื่นของกรมอุทยานแห่งชาติ สัตว์ป่า และพันธุ์พืช พร้อมรับนโยบายจากรัฐมนตรีว่าการกระทรวงทรัพยากรธรรมชาติและสิ่งแวดล้อม
วันนี้ (22 มิถุนายน 2563) เวลา 08.30 น. นายวราวุธ ศิลปะอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานการประชุมเตรียมความพร้อมการเปิดการท่องเที่ยวอุทยานแห่งชาติและพื้นที่อื่นของกรมอุทยานแห่งชาติ สัตว์ป่า และพันธุ์พืช พร้อมมอบนโยบายและแนวทางการดําเนินงาน ผ่านระบบวีดีโอคอนเฟอร์เรนซ์ สรุปสาระสําคัญ ดังนี้
1. ฝากหัวหน้าอุทยานทุกแห่ง ผอ.สํานักทุกสํานัก รวมถึงวนอุทยาน และสวนพฤกษศาสตร์ หัวใจสําคัญของการทํางานของกระทรวงทรัพยากรธรรมชาติและสิ่งแวดล้อม คือพี่น้องประชาชนที่อยู่ในพื้นที่ที่ท่านรับผิดชอบ การจะทําสิ่งใด จะต้องทําความเข้าใจกับพี่น้องประชาชนที่อยู่ในพื้นที่ ให้เข้าใจว่าสิ่งที่ท่านทําหรือสิ่งที่ท่านมีแผนกําลังจะทําหรือนโยบายที่ได้รับมา มีความสําคัญอย่างไร เหตุใดจึงต้องทํา และเมื่อทําแล้วจะเกิดผลกระทบอะไรบ้างกับพื้นที่ที่ท่านรับผิดชอบ ต้องรับฟังความคิดเห็นจากพี่น้องประชาชนโดยเฉพาะอย่างยิ่ง ผู้นําชุมชน การทํางานทุกอย่างต่อจากนี้ขอให้มีภาคประชาสังคมเข้ามามีส่วนร่วมด้วยในทุกๆ ระดับ สิ่งสําคัญคือการสื่อสารกับพี่น้องประชาชน การทําความเข้าใจให้เขาได้เข้าใจอย่างที่เราเข้าใจ
2. การพัฒนาหลายๆ สิ่ง หลายๆ อย่างในแต่ละพื้นที่ขอให้มีความกลมกลืน ยกเว้นสิ่งที่ความสําคัญทางประวัติศาสตร์ อย่างเช่น อาคารบอมเบย์เบอร์มาที่จังหวัดแพร่ ขอให้บูรณะหรือคงไว้ให้เป็นเอกลักษณ์ แต่สิ่งปลูกสร้างใหม่ๆ การจะทําอะไรขอให้คํานึงเสมอว่าขอให้มีความกลมกลืนกับธรรมชาติ ให้มีความสวยงาม ให้มีความสะอาด มีความเขียวขจี มองแล้วสบายตา การดูแลคน ดูแลสัตว์ ดูแลธรรมชาติ มีความสําคัญพอๆ กัน
3. ให้อุทยานแห่งชาติทั่วประเทศทั้ง 127 แห่ง ทดสอบระบบ QQ รองรับจํานวนนักท่องเที่ยวก่อนการเปิดการท่องเที่ยว โดยประสานงานกับหน่วยงานที่เกี่ยวข้องให้มาทดลองระบบร่วมกันเพื่อตรวจสอบปัญหาของระบบและเตรียมพร้อมรับนักท่องเที่ยว การแบ่งโควตาให้แก่ผู้ประกอบการในพื้นที่อย่างไร การจองจะทําอย่างไร โดยเฉพาะอย่างยิ่ง Application ในการจอง เมื่อมีการจองและชําระเงินสําเร็จ การเข้าไปท่องเที่ยวในอุทยาน ย้ําว่าจะต้องสแกน “ไทยชนะ” ทุกครั้งทั้งขาเข้าและขาออก หากไม่มีมือถือที่จะใช้ในการสแกน จะต้องทําการบันทึกรายชื่อและหมายเลขประชาชนว่ามีผู้ใดเข้าออกบ้าง โดยให้ผู้นําชุมชนในพื้นที่มาร่วมทดลองระบบเพื่อกลับไปถ่ายทอดสู่พี่น้องประชาชนในพื้นที่ ขอให้ทดลองระบบและปรับปรุงแก้ไข
4. การดําเนินงานของอุทยานแต่ละแห่ง การทํางานอย่างใกล้ชิดและประสานงานกับทุกหน่วยงานในจังหวัด ขอให้ ทสจ. เป็นหลักในการประสานกับหน่วยงานต่างๆ เป็นสิ่งที่สําคัญมากของการทํางานในระดับภูมิภาค การทํางานของกระทรวงทรัพยากรธรรมชาติและสิ่งแวดล้อมในทุกๆ จังหวัด กําชับว่าอย่าแยกกรม ขอให้ทํางานเป็นหนึ่งเดียว ขอให้ช่วยกันสอดส่องดูแล
5. เจ้าหน้าที่ของ ทส. ทุกๆ คน ไม่ว่าจะเป็นกรมใดขออย่าให้เป็นผู้กระทําผิดเสียเอง ขอให้ศึกษากฎ ระเบียบ ข้อบังคับของหน่วยงานของท่านให้ดี และยึดถือปฏิบัติ
6. New Norm Covid-19 อย่าลดการ์ด มาตรการต่างๆ ของรัฐบาลขอให้ปฏิบัติอย่างเคร่งครัด